קריקט: ריקי פונטינג האגדי פורש מתפקיד קפטן אוסטרליה - וואלה! ספורט
קריקט: ריקי פונטינג האגדי פורש מתפקיד קפטן אוסטרליה
אוסטרליה סוערת: פונטינג בן ה-36, מגדולי שחקני הקריקט בכל הזמנים, נכנע ללחץ ופרש אחרי הכישלונות: "פשוט הגיע הזמן"
מערכת וואלה! ספורט יום שלישי, 29 במרץ 2011, 09:05
ימשיך לחבוט, לא כקפטן. פונטינג (צילום: רויטרס)
ריקי פונטינג, מגדולי שחקני הקריקט בכל הזמנים, הודיע הבוקר (שלישי) על פרישה מתפקידו כקפטן הנבחרת האוסטרלית. פונטינג בן ה-36, שמשמש בתפקיד מאז 2002, נחשב לקפטן המצליח בתולדות המשחק, אך היה תחת לחץ כבד מאז ההפסד של האוסטרלים לאנגליה במסגרת ה"אשס", לחץ שנמשך כבר מספר שנים מאחר שפונטינג, כך מסתמן, הרבה מעבר לשיאו.
כידוע, תפקיד הקפטן בקריקט אינו רק סמלי. מדובר בדמות עם אחריות וסמכות מקצועית, שקובע את סדר החובטים ואף את עמדות השחקנים בשדה, ולכן לא פעם זוכה לביקורות כמו המאמן ונחשב לדמות מרכזית בקבוצה. הרזומה של פונטינג כחובט אינו ניתן לערעור, כמובן, אך אוסטרליה איבדה את מעמדה בצמרת הקריקט העולמי ורשמה שלושה הפסדים רצופים לאנגליה ב"אשס", ופונטינג התמודד עם לחץ כבד ונאלץ לעזוב את תפקידו.
"הסיבה העיקרית היא שפשוט הגיע הזמן", אמר פונטינג במסיבת העיתונאים, בהצהרה שהייתה צפויה באוסטרליה אך עדיין התקבלה בסערה, "רציתי לוודא שאני נותן לקפטן שמגיע אחריי את כל ההזדמנויות. אמשיך כשחקן, ואהיה זמין למשחקי היום אחד והטסט הקרובים".
הרים ידיים. פונטינג (צילום: צילום: גטי אימג'ס)
ריקי פונטינג, קפטן אוסטרליה קריקט (צילום: Matthew Lewis, GettyImages)